વાંચવું હોય તો વાંચવાનું, નહીં તો પેપર (છાપું) પછાડીને ઊભા થઈ જવાનું. આંખ એ કાંઈ કચરાપેટી નથી. (પણ મૂળચંદ આવાં સુખ ભોગવી ન શકે. વાંચ્યા વગર કંટાળવાનો આનંદ પામી ન શકાય ને !) હાસ્ય એ સ્વાસ્થ્યનો પર્યાય હોવા છતાં ઈચ્છા ન હોય તો ટીપુંય ન હસો તોપણ W.H.O. વાળા સજા ન કરી શકે ! યુદ્ધકથા શાંતિથી બેસીને વાંચો કે ભૂતકથા અંધારામાં વાંચો – નો ઓબ્જેકશન એટ ઓલ ! તમે લગ્ને લગ્ને કુંવારા રહી શકો, કારણ કે એવી કહેવત છે. હું તો સહેજ પણ હલ્યા વગર રાસની રમઝટ બોલાવું છું, બોલો ! મા….રી….મરજી..! ગમ નાંખ્યો ઝીરો ગીઅરમાં અને આનંદને આપ્યું એક્સીલેટર !! આમ દરેક માણસ બાદશાહીથી જીવી શકે એવી વ્યવસ્થા ઈશ્વરે કરી આપી છે. સુખી તો જાતે થવું પડે ! ગોળ જે ખાય એને જ ગળ્યો લાગે. ગોળ ખાય ગણપત અને ગળ્યું ગિરીશને લાગે એવું ન બને. મુક્તિની આવી જાહોજલાલી આપી છે ઈશ્વરે તોપણ મૂળચંદ ગીત આવું ઓશિયાળું જ ગાય…. ‘તેરી પનાહો મેં હમેં રખના…..!’